སྙན་ངག་པ་ལ་མངོན་ཤེས་ལྡན་ཞིང་།ད་ལྟའི་དུས་ལས་ཐོལ་བརྒལ་བྱེད་པའི་སྟོབས་ཤུགས་ཀྱིས་ཕྱུག་པས།རང་ཉིད་དང་སྤྱི་ཚོགས་ཀྱི་བར་ལ་འགལ་བ་བྱུང་ཚེ།རང་ཉིད་སྤྱི་ཚོགས་ཀྱི་ཁྲོད་དུ་ལྡིང་བའི་རྡུལ་ཕྲན་ཞིག་ལ་བརྩིའམ།ཡང་ན་སྤྱི་ཚོགས་ནི་རང་ཉིད་ཀྱི་རིན་ཐང་ངོམས་པའི་གཡུལ་ས་ཞིག་ལ་ལྟ།ད་དུང་མི་རྣམས་ཀྱིས་གདམས་གསེས་ག་འདྲ་བྱེད་པའི་ཕྱོགས་ལ་བསམ་གཞིག་གཏོང་ངེས།སྙན་ངག་པ་ནི་སྤྱི་ཚོགས་འདིའི་སྨན་པ་ལྟ་བུའི་འདུ་ཤེས་དང་སྙན་ངག་ནི་གང་ཞིག་གཤགས་བཅོས་བྱེད་པའི་གཤགས་གྲིར་ངོས་བཟུང་ན།ང་ཚོས་གོང་གི་ཚིག་རྐང་དེ་གཉིས་ཀྱི་གོ་དོན་གསལ་བོར་རྟོགས་ཡོང་།སྐད་ཆ་དེ་གཉིས་ཧ་ཅང་གོ་སླ་བ་འདྲ་ཡང།དེའི་ལྟག་རྒྱབ་ཀྱི་ལྐོག་ཏུ་གྱུར་བའི་སྦས་དོན་ནི་ཡིག་ངོ་ཙམ་གྱིས་མཚོན་ཐུབ་མིན་ལ་རག་མ་ལས་ཏེ།མི་རང་གི་ཤེས་རབ་ཀྱི་སྟོབས་ལ་བརྟེན་ནས་ཀློག་པ་པོ་རང་རང་གིས་མྱོང་ཚོར་བྱ་འོས།འོ་མ་དཀར་བོ་འཐུང་བས་དཀར་བོ་ཡིན་པའི་མ་ཁྱབ།དེ་བཞིན་དུ་ཁ་དོག་ནག་པོ་ཐམས་ཅད་ཡང་ནག་པོ་ཡིན་པའི་ངེས་པ་མེད་དོ།འདི་ལྟ་བུའི་བསམ་གཞིགས་ཀྱི་ནང་ནས་མི་དང་སྤྱང་གི་གཉིས་ལས་གང་ཞིག་གདུག་རྩུབ་ཆེ་བའང་རང་གི་གནས་བབས་དང་ཕྱི་ནང་གི་རྐྱེན་སྣ་ཚོགས་དང་འབྲེལ་བ་ཡོད་སྙམ།